SPRÁVA ZO ZAHRANIČNEJ PRACOVNEJ CESTY č. 282/2014

1.  Účastník ZPC: 
Mgr. Eva Chmelková, CVTI SR, Lamačská cesta 8/A, 811 04 Bratislava, Odbor knižničných fondov, sekcia Vedecká knižnica, AJ

2.  Zahraničná pracovná cesta:
Názov: Working Together to Promote Open Access Policy Alignment in Europe – workshop / PASTEUR4OA Key Node Organisations Meeting
Miesto: Londýn (Veľká Británia), Birkbeck College
Termín a trvanie: 2. – 3. december 2014
Účel cesty: účasť na odbornom workshope Working Together to Promote Open Access Policy Alignment in Europe
Náklady na ubytovanie hradené z projektu PASTEUR4OA pre zástupcov inštitúcií, ktoré plnia funkciu Národného referenčného bodu pre Open Access. 
Cestovné náklady budú refundované z projektu PASTEUR4OA pre zástupcov inštitúcií, ktoré plnia funkciu Národného referenčného bodu pre Open Access.
Ostatné nevyhnutné výdavky hradené z bežných prostriedkov CVTI SR

3.  Rámcový program pobytu:
1. 12. 2014                  10:05                  odchod z Bratislavy
                                    12:00                  príchod do Londýna
2. 12. 2014                  9:00 – 17:00       odborný program workshopu
3. 12. 2014                  9:00 – 14:00       odborný program workshopu
                                    18:15                  odchod z Londýna
                                    21:30                  príchod do Bratislavy      
                      
4.  Stručný priebeh rokovaní, resp.  študijného pobytu:
Workshop Working Together to Promote Open Access Policy Alignment in Europe sa konal ako jedno z prvých podujatí projektu PASTEUR4OA. 
Základným cieľom stretnutia bola podpora rozvoja vzťahov medzi členskými štátmi, umožniť porovnanie ich pripravenosti v oblasti národnej politiky Open Access (OA) a stavať na skúsenostiach členských štátov pri jej rozvoji a implementácii. Rovnako bolo cieľom predstaviť tzv. Knowledge Net (Vedmostná sieť) a úlohy jednotlivých „kľúčových organizácií“ (Key Nodes) .

02. 12. 2014
Prvá časť dňa bola venovaná prednáškam realizátorov projektu PASTEUR4OA. 
Úvodná prednáška patrila Neilovi Jacobsovi zo spoločnosti Jisc,v ktorej zhrnul základné ciele a program workshopu a projektu PASTEUR4OA, ako takého. Priblížil spoluprácu 5 severoeurópskych krajín (Veľká Británia, Fínsko, Holandsko, Dánsko a Nemecko) v oblasti výmeny vedeckých poznatkov, kde nejde len o problematiku publikovania OA, ale aj o zdieľanie výskumných dát, či problematiku licencií. 
Alma Swan z organizácie Enabling Open Scholarship vo svojom príspevku „Evidence that Europe is Leading Open Access Implementation: An International Policy Analysis“ predstavila základné pojmy v oblasti voľného prístupu k vedeckým poznatkom, a teda zelenú a zlatú cestu publikovania OA a pripomenula, že nariadenie a politika nie sú synonymami, ale predstavujú dve rozdielne veci. Nariadenie je záväzné, zatiaľ čo politika je často len formou odporúčania. Hoci má mnoho štátov zapracované v legislatíve podmienky pre publikovanie OA, väčšinou sa nejedná o presne stanovené a záväzné pravidlá. Rovnako nie sú špecifikované požiadavky pre zlatú cestu publikovania (Gold OA) a problémom je aj zosúladenie pravidiel HORIZON2020  s politikou OA. Pani Swan navrhla niekoľko odporúčaní pre členské štáty – členské štáty by mali vypracovať politiku OA publikovania a zabezpečiť jej zhodu s politikou HORIZON2020, pričom je dôležitá tiež koordinácia a referovanie členských štátov na úrovni Európskej únie. Okrem spolupráce v rámci EÚ je dôležité pracovať najmä na národnej úrovni, či už z hľadiska snahy o lepšie porozumenie a zvýšenie povedomia o OA medzi národnými tvorcami politiky, alebo z hľadiska snahy o zachovanie konceptu otvorenosti v oblasti publikovania vedeckých poznatkov.
Ďalšia prednáška pod názvom „PASTEUR4OA: Exploring the Co-ordination of OA Strategies, Activities and Policies across Europe“ od Victorie Tsoukala mala predstaviť základné ciele a účel projektu a identifikovať výzvy, ktorým musia členské štáty čeliť v procese rozvoja a implementácie a efektivity politík OA, pričom každý štát je špecifický svojimi podmienkami a úrovňou pokroku v danej oblasti. Úlohou projektu má byť uľahčenie rozvoja politík, vypracovanie analýzy politiky ako takej, posilnenie a rozvoj Knowledge Net, zapojenie tvorcov politík do procesu, spolupracovať s ďalšími projektmi a zapájať sa do iných aktivít týkajúcich sa tejto problematiky (OpenAIRE, FOSTER a pod.). Dôležitá zostáva snaha zohľadniť špecifické potreby každej zapojenej krajiny.
Eloy Rodrigues vo svojom príspevku „PASTEUR4OA: Knowledge Net“ predstavil tzv. „Vedomostnú sieť“, ktorá by sa mala stať prostriedkom pre lepšiu koordináciu spolupráce medzi členskými štátmi. Hlavnými problémami pri jej budovaní je rozdielna úroveň povedomia o problematike OA, rozdielna infraštruktúra a rozdielna legislatíva jednotlivých štátov. Jedným z riešení je vytvorenie siete národných znalostných centier, pričom koordinovaná spolupráca medzi odbornými organizáciami v rámci Európy je hlavným cieľom budovania Knowledge Net. Proces jej budovania je naplánovaný v postupných krokoch, pričom prebiehajúci workshop je jeho druhým bodom po identifikácii kľúčových organizácií. Realizátorom je organizácia EIFL (Electronic Information for Libraries). V súčasnosti je hlavnou výzvou realizácia pravidelnej a najmä efektívnej komunikácie a spolupráce medzi zapojenými inštitúciami.
Ďalším krokom v rámci podujatia bolo vyhlásenie krátkeho hlasovania prostredníctvom dotazníka, ktorý obsahoval 6 hlavných problémov týkajúcich sa OA politiky, pričom účastníci mali vybrať pri každom probléme mieru nevyhnutnosti jeho riešenia vo vlastnej krajine.
Popoludňajší blok bol venovaný príkladom fungovania politík OA v Írsku, Nórsku a Belgicku. Blok prednášok uviedol Neil Jacobs spolu s Almou Swan, ktorí zhrnuli znovu základné problémy implementácie a potrebu zosúladenia OA politík s pravidlami HORIZON2020 v praxi.
Ako prvá zdieľala svoje skúsenosti Niamh Brennan z Írska, ktorá priblížila realizáciu a spôsob fungovania OA v jej krajine. Zdôraznila, že všetky vzdelávacie inštitúcie a investori sú do procesu realizácie OA zapojené (Ireland’s National Steering Group on Open Access Policy) a v rámci krajiny je budovaná infraštruktúra OA repozitárov. Pre potreby riešenia OA existuje „Írska skupinu pre OA“ (Open Access Ireland Group), pričom realizácia vlastnej OA politiky je veľmi úzko spätá s HORIZON2020. 
Veľmi zaujímavé bolo predstavenie OA politiky Nórska, ktoré predniesla Nina Karlstrøm, ktorá je národným koordinátorom pre prácu s Open Access v Nórsku. Ako výhodu pre Nórsko vidí fakt, že je to centralizovaná krajina. Nórska výskumná rada (The Norwegian Research Council) prijala rozhodnutie, že výskum, ktorý bol financovaný radou musí byť publikovaný ako OA a všetky výskumné práce a články musia byť uložené v repozitári, a to najneskôr 6 až 12 mesiacov od ich publikovania. Nórska vláda prijala v rokoch 2012-2013 rozhodnutie o nutnosti publikovania OA všetkých výsledkov výskumov financovaných z verejných zdrojov. Každá inštitúcia má pritom možnosť určitých obmien v ich vlastných politikách.
Situáciu v Belgicku priblížil Bernard Rentier, rektor Univerzity v Liege. Belgicko v roku 2007 prijalo nariadenie o sprístupňovaní výsledkov výskumu, a potrebu ich vkladania do repozitára. Prednášajúci priblížil repozitár univerzity – ORBi, ktorý predstavuje hlavné úložisko výsledkov výskumu a do ktorého sa postupne zapojili všetky univerzity v Belgicku. Hoci nariadenie vlády nie je záväzné, systém ORBi predstavuje miesto, ktoré zhromažďuje všetky poznatky v krajine, a preto, kto sem svoje výsledky neuloží, akoby nejestvoval. Aktuálne sú súčasťou repozitára aj materiály, ktoré v ňom nevyhnutne nemusia byť uložené. Je dôležité, aby bolo vedenie každej inštitúcie a univerzity do procesu zverejňovania výsledkov výskumu a do tvorby politík plne zapojené.
Poslednou časťou dňa bola práca v skupinách, ktorá sa týkala už spomenutého dotazníka na základných 6 problémov implementácie politík OA. Účastníci boli rozdelení do skupín podľa regiónov, pričom Slovensko patrí do skupiny E Europe (východoeurópsky región). Každá skupina si vybrala jeden alebo viac problémov, ktoré následne diskutovala na základe vlastných skúseností a zároveň sa snažila prísť na možné riešenia. Výsledky diskusie a zhrnutie na záver predniesol jeden hovorca z každej skupiny ostatným účastníkom. 
Záver dňa patril zhrnutiu všetkých tém a načrtnutie ďalšieho smerovania pri realizácii projektu.

03.12.2014
Druhý deň podujatia otvoril Neil Jacobs, ktorý poznatky získané v prvom dni predstavil v súvislosti s rozvojom Knowledge Net a úlohou kľúčových organizácií v tomto procese a pripomenul, že je potrebné zamyslieť sa nad tým, akú funkciu by mala spĺňať Knowledge Net pri výmene poznatkov a ako by mala správne fungovať. Na základe daných úvah boli účastníci opäť rozdelení do pracovných skupín podľa regiónov a ich úlohou bolo doplniť tvrdenie: „Knowledge Net bude úspešná o päť rokov, ak...“ 
Každý člen skupiny napísal viacero tvrdení, ktoré boli následne rozdelené podľa oblasti, ktorej sa priamo dotýkali a následne boli prediskutované celou skupinou. Ďalšou fázou bolo uvažovať nad tým, ako tento stav fungovania dosiahnuť, akými prostriedkami.
Všetky zistenia, návrhy a nápady boli následne prednesené jedným zástupcom z každej skupiny pred všetkými účastníkmi workshopu.
V ďalšej časti Neil Jacobs zhrnul zistené poznatky z jednotlivých skupín a spoločne boli tieto poznatky a návrhy zapisované v snahe navrhnúť stratégiu, ktorá by podporila efektívny rozvoj a implementáciu Knowledge Net. Dôležitá bola snaha o rozvoj stratégie, ktorou by sa dosiahol konsenzus medzi väčšinou zúčastnených, a ktorá by zodpovedala potrebám jednotlivých krajín a poskytovala základ pre plánovanie a koordináciu krátkodobých aj dlhodobých aktivít v súvislosti s OA.
V poslednej časti workshopu pod názvom „Synergies, Disparities and Next Steps“ zhrnul Neil Jacobs základné problémy, s ktorými sa krajiny stretávajú pri vypracovávaní a implementácii politiky OA ako sú nedostatočná informovanosť alebo nedostatočná, príp. chýbajúca  spolupráca medzi jednotlivými inštitúciami na národnej úrovni. Rovnako zhrnul potreby členských štátov, ktoré vyplynuli zo stretnutia – potreba určitej formy riadenia členských krajín a kľúčových organizácií, potreba rešpektovať každú krajinu s jej špecifickými podmienkami, či nedostatočné prepojenie politiky OA s HORIZON2020. Pre lepšie fungovanie celého procesu je potrebné, aby každá členská krajina vyvíjala v oblasti OA vlastné aktivity na národnej úrovni. Projekt PASTEUR4OA má byť projektom zmeny, ktorý má krajinám pomôcť k tejto zmene dôjsť.
Záverom bol pracovný obed v rámci skupín podľa regiónov, na ktorom sa dohodli ďalšie kroky v rámci nášho regiónu. Výsledkom diskusie je plánovaná realizácia konferencie na tému politika OA, ktorej by sa mali zúčastniť 2 až 3 predstavitelia z každého členského štátu východoeurópskeho regiónu. Predbežným miestom konania bola určená Budapešť v priebehu septembra alebo novembra 2015. Presné definovanie predmetu, miesta a času konania podujatia bude určené začiatkom roka 2015.

5.  Odporúčané závery:
Z workshopu vyplynula nutnosť zvýšenia povedomia v oblasti propagácie problematiky OA na národnej úrovni a rovnako aktivita v oblasti spolupráce medzi jednotlivými inštitúciami vedy a výskumu  a univerzitami v rámci Slovenskej republiky. Zo záverečnej diskusie vyplýva pre CVTI SR ako Národný referenčný bod pre OA a Kľúčovú organizáciu (Key Node) spoluúčasť na pripravovanom podujatí pre východoeurópsky región a určiť zástupcov za SR, ktorí by sa podujatia mali zúčastniť. 

6.   Prehľad prinesenej dokumentácie a miesto jej uloženia
Dokumentácia z workshopu bude zverejnená na stránkach projektu PASTEUR4OA - http://www.pasteur4oa.eu/  a časť podkladov v papierovej podobe je k dispozícii na požiadanie. 

7.   Osobitne vyhodnotený očakávaný prínos ZPC
Účasť na workshope vyplýva z funkcie CVTI SR ako jednej z kľúčových organizácií (Key Node) pre SR, ktoré sú prizvané k projektu PASTEUR4OA a rovnako v súvislosti s plnením funkcie CVTI SR ako Národného referenčného bodu pre Open Access. Prínosom je nadviazanie kontaktov s odborníkmi v rámci východoeurópskeho regiónu, na základe čoho je možné zefektívnenie aktivít v oblasti OA, zlepšenie spolupráce v tejto oblasti na národnej úrovni a správne smerovanie aktivít, ktoré CVTI SR v tejto problematike už realizuje.

8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na webstránke MŠVVaŠ SR a na intranete CVTI SR.

Súhlasím so zverejnením správy na internete: áno

Správu vypracoval: Mgr. Eva Chmelková		                            ......................................
Dátum: 8. 12. 2014
								
Správu schválil:  prof. RNDr. Ján TURŇA, CSc., generálny riaditeľ  ......................................